b'\n_START_ARTICLE_\nGeoprostorski statisti\xc4\x8dni podatki\n_START_PARAGRAPH_\nGeoprostorski statisti\xc4\x8dni podatki so statisti\xc4\x8dni podatki z geoprostorsko informacijo, na podlagi katere je te podatke mogo\xc4\x8de umestiti v prostor. Z drugimi besedami: gre za zdru\xc5\xbeen podatkovni niz statisti\xc4\x8dnih in geoprostorskih podatkov v digitalni vektorski obliki, ki vsebuje geometri\xc4\x8dne podatke o lokaciji in z njo povezane atributne informacije. Statisti\xc4\x8dni urad RS (SURS) redno objavlja geoprostorske statisti\xc4\x8dne podatke za administrativne enote in hierarhi\xc4\x8dno mre\xc5\xbeo z velikostjo celic od 100 m x 100 m do 10 km x 10 km, in to za razli\xc4\x8dna vsebinska podro\xc4\x8dja. Prikazani so v obliki preprostih tematskih kart na kartografskih podlagah; praviloma so na voljo za dalj\xc5\xa1e \xc4\x8dasovne vrste. Vstopna to\xc4\x8dka do teh podatkov je interaktivna kartografska aplikacija STAGE.\n_START_SECTION_\nPodatki na hierarhi\xc4\x8dni mre\xc5\xbei\n_START_PARAGRAPH_\nHierarhi\xc4\x8dne mre\xc5\xbee tvorijo sistem mre\xc5\xbe, ki so na posamezni hierarhi\xc4\x8dni ravni sestavljene iz enako velikih kvadratnih celic. Celice mre\xc5\xbe ni\xc5\xbejih ravni se povezujejo v celice vi\xc5\xa1jih ravni, vsaka celica pa ima znotraj mre\xc5\xbee natan\xc4\x8dno dolo\xc4\x8den polo\xc5\xbeaj. Ker je velikost celic enaka in zato primerljiva, so uporabne tudi za \xc4\x8dezmejne oz. mednarodne, celo globalne prostorske analize. Celice hierarhi\xc4\x8dnih mre\xc5\xbe lahko poljubno zdru\xc5\xbeujemo v funkcionalna obmo\xc4\x8dja, pri \xc4\x8demer se ni treba ozirati na obstoje\xc4\x8de administrativne enote. V primerjavi z administrativnimi enotami je njihova prednost tudi ta, da so \xc4\x8dasovno stabilne in se med leti ne spreminjajo._NEWLINE_Hierarhi\xc4\x8dne mre\xc5\xbee omogo\xc4\x8dajo prikazovanje geoprostorskih statisti\xc4\x8dnih podatkov velike pozicijske natan\xc4\x8dnosti. V statistiki se v zadnjih letih uveljavlja izkazovanje podatkov po sistemu hierarhi\xc4\x8dnih mre\xc5\xbe kot odgovor na nara\xc5\xa1\xc4\x8dajo\xc4\x8de potrebe uporabnikov po prostorsko \xc4\x8dim bolj podrobnih statisti\xc4\x8dnih podatkih. Direktiva INSPIRE zavezuje vse dr\xc5\xbeave \xc4\x8dlanice EU, da uvedejo sistem hierarhi\xc4\x8dnih mre\xc5\xbe, s ciljem, da se vzpostavi vseevropska hierarhi\xc4\x8dna mre\xc5\xbea v skupnem referen\xc4\x8dnem sistemu z enotnim izhodi\xc5\xa1\xc4\x8dem. Zdaj so za Evropo \xc5\xbee na voljo podatki o \xc5\xa1tevilu prebivalcev na mre\xc5\xbei 1 km x 1 km za leti 2006 in 2011, z naslednjim popisom prebivalcev 2021 pa naj bi bilo na voljo \xc5\xa1e ve\xc4\x8d spremenljivk. \xc2\xa0 \xc2\xa0 \xc2\xa0 \xc2\xa0\n_START_SECTION_\nStatisti\xc4\x8dna zaupnost\n_START_PARAGRAPH_\nStatisti\xc4\x8dni podatki so zaradi zakonskih obvez in omejitev razkrivanja podatkov o poro\xc4\x8devalskih enotah (posamezniki, podjetja) podvr\xc5\xbeeni statisti\xc4\x8dni za\xc5\xa1\xc4\x8diti. Geoprostorski statisti\xc4\x8dni podatki so prikazani po lokaciji; ta informacija pa lahko razkrije identiteto poro\xc4\x8devalske enote (npr. na mre\xc5\xbei manj\xc5\xa1ih celic), zato ob\xc4\x8dutljive podatke oz. njihove atribute zakrijemo. Pri tem upo\xc5\xa1tevamo prag za\xc5\xa1\xc4\x8dite, tj. najmanj\xc5\xa1e \xc5\xa1tevilo enot, ki jih za dolo\xc4\x8deno prostorsko enoto lahko objavimo. Pravila za za\xc5\xa1\xc4\x8dito podatkov, prikazanih po administrativnih enotah, se razlikujejo od pravil za za\xc5\xa1\xc4\x8dito podatkov, prikazanih na hierarhi\xc4\x8dni mre\xc5\xbei: pri administrativnih enotah se upo\xc5\xa1teva ob\xc4\x8dutljivost podatkov glede na vsebino, pri hierarhi\xc4\x8dni mre\xc5\xbei pa je poleg tega pomembna tudi velikost celice. Poleg zakrivanja se lahko podatki za nekatere spremenljivke namesto z absolutnimi \xc5\xa1tevilkami prika\xc5\xbeejo tudi v razredih (npr. dohodnina).'